Goeie Nuus: God hou vir ons almal ewe veel plek | Netwerk24
Deur Stephan Joubert 19 Junie 2021 05:03
Daar is verskillende vlakke van beloning in die hemel.
So sê die Amerikaanse skrywer in die artikel op my rekenaarskerm.
God red ons uit genade, sê hy. Nogtans gaan God dié wat harder vir Hom gewerk het, eendag spesiaal beloon.
Gelowiges kan nie hul redding verloor nie, borduur hy voort, maar hulle kan hul beloning misloop. Toe klink dit vir my na 'n "Geestelike Voyager Myle-program". Of na 'n toptien-kompetisie waar ons die regte geestelike balkies moet verwerf om "beloonde begenadigdes" in die hemel te wees.
Terwyl ek wonder hoekom kry dié artikel so baie likes, sien ek hoe hy Bybeltekste verrinneweer. Ek begryp toe opnuut hoe aanstootlik genade­ vir sommige godsdienstiges is. Hulle weier om met leë hande voor God te staan. Vra maar die tollenaar wat met 'n sak vol teenprestasies voor God stelling inneem in Luk. 18:9-14.
Nee, God se genade beteken nie ons kan agteroorsit en leef soos ons wil nie. Dit sê God het ons Syne gemaak op grond van sy liefde en ontferming.
Genade sê ook alle prestasiemetings op die pad vorentoe is namens ons deur Jesus afgehandel. Daarom leef ons tot sy eer uit pure dankbaarheid. Ons weet God het ons almal ewe veel lief. God trek regtig nie sommige voor en verwaarloos die res wat nie goed genoeg presteer nie. Hy gee aan ons almal ewe veel lewe. Hy hou ook vir ons almal ewe veel plek daar by Hom.